Bent Bøgsted (DF), 2013-02-28:
Tak, hr. formand.
Man må i den grad sige, at Socialdemokratiets veje er uransagelige.
Klassisk socialdemokratisk politik er at indføre afgifter, men inden de rigtig er trådt i kraft, fjerner man dem igen, for så kan man selv sige, at man har ført klassisk socialdemokratisk politik.
Jeg tror snarere, det er økonomiministerens tankegang, for det er jo økonomiministeren, der også står for den slags, så det skal hr. Leif Lahn Jensen i hvert fald ikke have skyld for.
Jeg kan så bare ikke lige lade være med at stikke lidt til hr. Anders Samuelsen, når vi kigger på tallene, for som jeg også sagde i spørgsmålet, går man langt tilbage, helt tilbage til 1960.
Befolkningstallet er siden da øget med en million, vi har haft en stor indvandring med mange af indvandrerne uden for arbejdsmarkedet, vi har store årgange af pensionister, der forlader arbejdsmarkedet.
Der har vi faktisk lavet reformer, for vi har hævet pensionsalderen, så man skal være længere på arbejdsmarkedet for at udnytte den arbejdskraft, der er.
Dansk Folkeparti står ved det, vi har gjort, det er ikke nær det, og der er gjort tiltag, men så alligevel ser vi, at der er flere uden for arbejdsmarkedet nu.
Hvis jeg kunne forklare det hele, var jeg nok økonom, professor eller noget i den stil, men jeg tror ikke engang, de kan komme med noget godt bud på det.
Men vi har en krise, der i hvert fald har påvirket det og gjort, at flere står uden for arbejdsmarkedet.
Vi har en politik herinde i Folketinget, der opfordrer flere og flere unge til at tage en uddannelse.
Så kommer de på SU, og det er også med til at gøre, at der er flere uden for arbejdsmarkedet.
Så har vi så en regering, der, når vi har opfordret flere og flere til at tage en uddannelse, så bare har beskåret deres SU, for nu er der kommet for mange, og så skal der skæres i SU'en.
Det er sådan et lidt mærkeligt tiltag.
Vi har også en regering, der med den ene hånd indfører afgifter og med den anden, inden blækket er blevet tørt, afskaffer de afgifter, der er indført.
Selskabsskattelettelser skal finansieres af SU- og kontanthjælpsnedskæringer, og det begrunder man med, at det er for at få flere ud på arbejdsmarkedet, og at det skulle give en gevinst i den sidste ende.
Bare de selv kan finde ud af det, så behøver jeg ikke at blive rodet ind i det, og jeg skal i hvert fald ikke redegøre for, hvad det reelt er for noget.
Men hvordan sikrer man så, at vi får flere på arbejdsmarkedet?
Det gør man selvfølgelig ved at se på, hvordan vi sikrer, at det private arbejdsmarked kan oprette flere arbejdspladser, og at de bliver mere konkurrencedygtige, og det kan man gøre ved at fjerne nogle af de afgifter, der er lagt på dem.
Men det har også noget at gøre med, at hvis de private virksomheder ikke kan sælge deres varer til udlandet, så kan vi lave alle de tiltag, vi vil, herhjemme, men det vil ikke hjælpe noget, for der skal noget mere gang i væksten.
Det plejer at være sådan, når man tænker tilbage på den tid, man har været på arbejdsmarkedet, at når der var fremgang i Europa, Tyskland, Frankrig, Italien, Spanien, slog det igennem i Danmark med 1 års forsinkelse.
Nu har jeg været på arbejdsmarkedet siden 1970'erne, og hver eneste gang, der har været et eller andet, har det været sådan, at når der var fremgang på arbejdsmarkedet i Sydeuropa, er det slået igennem i Danmark 1 år efter.
Det samme gjorde sig gældende, når der var nedtur, så slog det igennem 1 år efter, og jeg vil næsten vædde på, at det også vil komme til at passe den her gang.
Men indtil da er vi selvfølgelig nødt til at se på, hvordan vi sikrer, at vores arbejdsmarked kan have fremgang, hvordan vi sikrer, at de inden for det private område vil sætte noget i gang.
Og der er boligjobordningen en rigtig god ting, men den afskaffer regeringen så for at genindføre den nu her og så sige, at alle dem, der har sat noget i gang, kan stadig væk benytte sig af boligjobordningen.
Men jeg synes, vi skal kvittere for, at regeringen og Socialdemokratiet har indrømmet, at de har fortrudt noget, for det er lovligt at fortryde noget og indrømme det, når man har lavet noget forkert.
Jeg synes, de skal have ros for at indrømme, at der er blevet lavet noget forkert, så det vil jeg ikke klandre dem for.
Men tingene gøres somme tider i en forkert rækkefølge, også det her med at lave reformer, for så låser man sig fast på et bestemt beløb, det er det, vi skal nå, fordi det skal bruges til noget andet, i stedet for at se på, hvordan reformerne bliver lavet bedst muligt til mest gavn for dem, der skal omfattes af reformerne, og så kan vi bagefter se, hvad provenuet så er blevet, og det er så det, der kan bruges til at lave andre tiltag.
Så tror jeg nok, min tid er gået, men jeg kunne godt have brugt 5 minutter mere.